CELEX: 32019D1864
Language: sk
Date: 2019-10-24 00:00:00
Title: Rozhodnutie Rady (EÚ) 2019/1864 z 24. októbra 2019 o podpise, v mene Únie, Dohody vo forme výmeny listov medzi Európskou úniou a Švajčiarskou konfederáciou v rámci rokovaní podľa článku XXVIII dohody GATT 1994 o zmene švajčiarskych koncesií WTO pre ochutené mäso

8.11.2019   
               
               
                  SK
               
               
                  Úradný vestník Európskej únie
               
               
                  L 289/1
               
            
         ROZHODNUTIE RADY (EÚ) 2019/1864
         z 24. októbra 2019
         o podpise, v mene Únie, Dohody vo forme výmeny listov medzi Európskou úniou a Švajčiarskou konfederáciou v rámci rokovaní podľa článku XXVIII dohody GATT 1994 o zmene švajčiarskych koncesií WTO pre ochutené mäso
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s článkom 218 ods. 5,
         so zreteľom na návrh Európskej komisie,
         keďže:
         
                     (1)
                  
                  
                     Rada 6. decembra 2018 poverila Komisiu začatím rokovaní podľa článku XXVIII Všeobecnej dohody o clách a obchode z roku 1994 (ďalej len „dohoda GATT 1994“) o primeranom vyrovnaní v nadväznosti na rozhodnutie Švajčiarska zmeniť colnú koncesiu v Zozname LIX – Švajčiarsko – Lichtenštajnsko pre inak nespracované ochutené mäso.
                  
               
                     (2)
                  
                  
                     Rokovania sa skončili a Dohoda vo forme výmeny listov medzi Európskou úniou a Švajčiarskou konfederáciou v rámci rokovaní podľa článku XXVIII dohody GATT 1994 o zmene švajčiarskych koncesií WTO pre ochutené mäso (ďalej len „dohoda“) bola parafovaná 17. júla 2019.
                  
               
                     (3)
                  
                  
                     Toto rozhodnutie Rady sa týka výlučne obchodnej politiky Únie a vykonáva sa ním dohoda v nadväznosti na začaté rokovania podľa článku XXVIII dohody GATT 1994, čo je právom Únie v zmysle Dohody o založení Svetovej obchodnej organizácie (WTO).
                  
               
                     (4)
                  
                  
                     Dohoda by sa preto mala podpísať,
                  
               PRIJALA TOTO ROZHODNUTIE:
         
            Článok 1
            Týmto sa v mene Únie schvaľuje podpis Dohody vo forme výmeny listov medzi Európskou úniou a Švajčiarskou konfederáciou v rámci rokovaní podľa článku XXVIII dohody GATT 1994 o zmene švajčiarskych koncesií WTO pre ochutené mäso, s výhradou jej uzavretia (1).
         
         
            Článok 2
            Týmto sa predseda Rady poveruje určiť osobu(-y) splnomocnenú(-é) podpísať dohodu v mene Únie.
         
         
            Článok 3
            Toto rozhodnutie nadobúda účinnosť dňom jeho prijatia.
         
         
            V Luxemburgu 24. októbra 2019
            
               
                  Za Radu
               
               
                  predsedníčka
               
               A.-K. PEKONEN
            
         
         
            (1)  Text dohody sa uverejní spolu s rozhodnutím o jej uzavretí.